title: Απόφαση του Προεδρείου του Ευρωπαϊκού Κοινοβουλίου, της 6ης Ιουνίου 2011 , για τους κανόνες που διέπουν την επεξεργασία των εμπιστευτικών πληροφοριών από το Ευρωπαϊκό Κοινοβούλιο

text:
               30.6.2011

               EL

               Επίσημη Εφημερίδα της Ευρωπαϊκής Ένωσης

               C 190/2

         ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 6ης Ιουνίου 2011
   για τους κανόνες που διέπουν την επεξεργασία των εμπιστευτικών πληροφοριών από το Ευρωπαϊκό Κοινοβούλιο
   2011/C 190/02
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   Έχοντας υπόψη το άρθρο 23, παράγραφος 12, του Κανονισμού του Ευρωπαϊκού Κοινοβουλίου,
   Εκτιμώντας τα εξής:

               (1)

               Δεδομένης της νέας συμφωνίας-πλαίσιο για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής (1) που υπεγράφη στις 20 Οκτωβρίου 2010 («συμφωνία-πλαίσιο») καθίσταται απαραίτητη η αναθεώρηση της απόφασης του Προεδρείου με ημερομηνία 13 Νοεμβρίου 2006 σχετικά με τον διοικητικό χειρισμό των εμπιστευτικών εγγράφων.

               (2)

               Η Συνθήκη της Λισαβόνας αναθέτει νέα καθήκοντα στο Ευρωπαϊκό Κοινοβούλιο και, προκειμένου να αναπτυχθούν πρωτοβουλίες του Κοινοβουλίου στους τομείς εκείνους που απαιτούν ένα βαθμό εμπιστευτικότητας, είναι απαραίτητο να θεσπισθούν βασικές αρχές, ελάχιστα πρότυπα ασφάλειας και κατάλληλες διαδικασίες για την επεξεργασία από το Ευρωπαϊκό Κοινοβούλιο εμπιστευτικών αλλά και διαβαθμισμένων πληροφοριών.

               (3)

               Οι κανόνες που ορίζονται στην απόφαση αυτή αποσκοπούν να διασφαλίσουν ισοδύναμα πρότυπα προστασίας και συμβατότητα με τους κανόνες που έχουν θεσπίσει άλλα όργανα, οργανισμοί, γραφεία και υπηρεσίες που έχουν ιδρυθεί βάσει των Συνθηκών ή από τα κράτη μέλη, προκειμένου να καταστεί δυνατή η εύρυθμη λειτουργία της διαδικασίας λήψης αποφάσεων στην Ευρωπαϊκή Ένωση.

               (4)

               Οι διατάξεις της απόφασης αυτής δεν θίγουν το άρθρο 15 της Συνθήκης για τη Λειτουργία της Ευρωπαϊκής Ένωσης (ΣΛΕΕ) και τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (2).

               (5)

               Οι διατάξεις της απόφασης αυτής δεν θίγουν το άρθρο 16 ΣΛΕΕ και τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2000 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σκοπός
   Η παρούσα απόφαση διέπει τη δημιουργία, παραλαβή, διαβίβαση και αποθήκευση εμπιστευτικών πληροφοριών από το Ευρωπαϊκό Κοινοβούλιο με στόχο την ενδεδειγμένη προστασία του εμπιστευτικού τους χαρακτήρα. Εφαρμόζει ιδίως το Παράρτημα 2 της συμφωνίας-πλαίσιο.
   Άρθρο 2
   Ορισμοί
   Για τους σκοπούς της παρούσας απόφασης:

               α)

               ως «πληροφορία» νοείται κάθε προφορική ή γραπτή πληροφόρηση, ανεξάρτητα από το μέσο στο οποίο διατίθεται ή τον συντάκτη της·

               β)

               ως «εμπιστευτική πληροφορία» νοείται η «διαβαθμισμένη πληροφορία ΕΕ» (ΔΠΕΕ) και η μη διαβαθμισμένη «άλλη εμπιστευτική πληροφορία»·

               γ)

               ως «διαβαθμισμένη πληροφορία ΕΕ» (ΔΠΕΕ) νοείται κάθε πληροφορία και υλικό που έχει διαβαθμιστεί ως «TRÈS SECRET UE/ΑΚΡΩΣ ΑΠΟΡΡΗΤΟ ΕΕ», «SECRET UE/ΑΠΟΡΡΗΤΟ ΕΕ», «CONFIDENTIEL UE/ΕΜΠΙΣΤΕΥΤΙΚΟ ΕΕ» ή «RESTREINT UE/ΠΕΡΙΟΡΙΣΜΕΝΗΣ ΧΡΗΣΗΣ ΕΕ», και των οποίων η άνευ αδείας κοινολόγηση μπορεί να βλάψει σε ποικίλο βαθμό τα συμφέροντα της ΕΕ, ή ενός ή περισσότερων κρατών μελών της, είτε η πληροφορία αυτή προέρχεται από όργανα, οργανισμούς, γραφεία και υπηρεσίες που έχουν συσταθεί από ή με βάση τις Συνθήκες είτε έχει ληφθεί από κράτος μέλος, τρίτο κράτος ή διεθνή οργανισμό. Στο πλαίσιο αυτό:

                           —

                           «TRÈS SECRET UE/ΑΚΡΩΣ ΑΠΟΡΡΗΤΟ ΕΕ» είναι η διαβάθμιση για πληροφορίες και υλικό, η άνευ αδείας κοινολόγηση των οποίων θα μπορούσε να βλάψει σοβαρότατα τα ζωτικά συμφέροντα της Ένωσης ή ενός ή περισσοτέρων κρατών μελών της,

                           —

                           «SECRET UE/ΑΠΟΡΡΗΤΟ ΕΕ» είναι η διαβάθμιση για πληροφορίες και υλικό, η άνευ αδείας κοινολόγηση των οποίων θα μπορούσε να βλάψει σοβαρά τα ζωτικά συμφέροντα της Ένωσης ή ενός ή περισσοτέρων κρατών μελών της,

                           —

                           «CONFIDENTIEL UE/ΕΜΠΙΣΤΕΥΤΙΚΟ ΕΕ» είναι η διαβάθμιση για πληροφορίες και υλικό, η άνευ αδείας κοινολόγηση των οποίων θα μπορούσε να βλάψει τα ζωτικά συμφέροντα της Ένωσης ή ενός ή περισσοτέρων κρατών μελών της,

                           —

                           «RESTREINT UE/ΠΕΡΙΟΡΙΣΜΕΝΗΣ ΧΡΗΣΗΣ ΕΕ» είναι η διαβάθμιση για πληροφορίες και υλικό, η άνευ αδείας κοινολόγηση των οποίων θα μπορούσε να είναι αντίθετη προς τα συμφέροντα της Ένωσης ή ενός ή περισσοτέρων κρατών μελών της.

               δ)

               ως «άλλη εμπιστευτική πληροφορία» νοείται οποιαδήποτε άλλη μη διαβαθμισμένη εμπιστευτική πληροφορία, συμπεριλαμβανομένων των πληροφοριών που καλύπτονται από κανόνες περί προστασίας δεδομένων ή από υποχρέωση επαγγελματικής εχεμύθειας, που έχει δημιουργηθεί στο Ευρωπαϊκό Κοινοβούλιο ή έχει διαβιβασθεί στο Ευρωπαϊκό Κοινοβούλιο από άλλα όργανα, οργανισμούς, γραφεία και αρχές που έχουν συσταθεί από ή με βάση τις Συνθήκες ή από τα κράτη μέλη·

               ε)

               ως «έγγραφο» νοείται κάθε καταγεγραμμένη πληροφορία ανεξαρτήτως της φυσικής της μορφής ή των χαρακτηριστικών γνωρισμάτων της·

               στ)

               ως «υλικό» νοείται κάθε έγγραφο ή αντικείμενο ή μηχανή ή εξοπλισμός που είτε έχει κατασκευασθεί ή βρίσκεται σε διαδικασία κατασκευής·

               ζ)

               ως «ανάγκη γνώσης» νοείται η ανάγκη ενός προσώπου να αποκτήσει πρόσβαση σε εμπιστευτική πληροφορία προκειμένου να μπορεί να ασκεί ένα επίσημο καθήκον ή μία εργασία·

               η)

               ως «άδεια» νοείται μία απόφαση (απόφαση ελέγχου ασφάλειας) που εκδίδει ο Πρόεδρος προκειμένου για μέλη του Ευρωπαϊκού Κοινοβουλίου και ο Γενικός Γραμματέας προκειμένου για υπαλλήλους του Ευρωπαϊκού Κοινοβουλίου και λοιπό προσωπικό του Κοινοβουλίου που εργάζεται για τις πολιτικές ομάδες με την οποία χορηγείται ατομική πρόσβαση σε ΔΠΕΕ έως ένα συγκεκριμένο επίπεδο, βάσει του θετικού αποτελέσματος ενός ελέγχου ασφάλειας που διενεργείται από μία εθνική αρχή στο πλαίσιο του εθνικού δικαίου και βάσει των διατάξεων που θεσπίζονται στο Παράρτημα Ι, μέρος 2·

               θ)

               ως «υποχαρακτηρισμός» νοείται η μείωση του βαθμού ασφάλειας·

               ι)

               ως «αποχαρακτηρισμός» νοείται η άρση οποιασδήποτε διαβάθμισης·

               κ)

               ως «αρχικός συντάκτης» νοείται ο δεόντως εξουσιοδοτημένος συντάκτης ΔΠΕΕ ή οποιαδήποτε άλλης εμπιστευτικής πληροφορίας·

               λ)

               ως «οδηγίες ασφάλειας» νοούνται μέτρα τεχνικής εφαρμογής που θεσπίζονται στο Παράρτημα ΙΙ (4).

         Άρθρο 3
   Βασικές αρχές και ελάχιστα πρότυπα
   1.   Η επεξεργασία εμπιστευτικών πληροφοριών από το Ευρωπαϊκό Κοινοβούλιο ακολουθεί τις βασικές αρχές και τους ελάχιστους κανόνες που θεσπίζονται στο Παράρτημα Ι, μέρος 1.
   2.   Το Ευρωπαϊκό Κοινοβούλιο συγκροτεί ένα σύστημα διαχείρισης της ασφάλειας των πληροφοριών (ΣΔΑΠ) σύμφωνα με τις βασικές αρχές και ελάχιστα πρότυπα το οποίο αποσκοπεί στο να διευκολύνει το κοινοβουλευτικό και διοικητικό έργο, διασφαλίζοντας συγχρόνως την προστασία κάθε εμπιστευτικής πληροφορίας που επεξεργάζεται το Ευρωπαϊκό Κοινοβούλιο, σεβόμενο πλήρως τους κανόνες που έχει θεσπίσει ο αρχικός συντάκτης των πληροφοριών αυτών, όπως καθορίζονται στις οδηγίες ασφάλειας.
   Η επεξεργασία εμπιστευτικών πληροφοριών μέσω ενός αυτόματου συστήματος ενημέρωσης του Ευρωπαϊκού Κοινοβουλίου εκτελείται σύμφωνα με το σύστημα ασφάλειας των πληροφοριών και θεσπίζεται στις οδηγίες ασφάλειας.
   3.   Τα μέλη του Ευρωπαϊκού Κοινοβουλίου μπορούν να συμβουλεύονται διαβαθμισμένες πληροφορίες μέχρι το επίπεδο CONFIDENTIEL UE/ΕΜΠΙΣΤΕΥΤΙΚΟ ΕΕ χωρίς έλεγχο ασφάλειας. Για πληροφορίες με διαβάθμιση CONFIDENTIEL UE/ΕΜΠΙΣΤΕΥΤΙΚΟ ΕΕ τα μέλη δηλώνουν υπεύθυνα να μην αποκαλύψουν το περιεχόμενο της πληροφορίας αυτής σε τρίτους. Οι πληροφορίες που διαβαθμίζονται πάνω από το επίπεδο CONFIDENTIEL UE/ΕΜΠΙΣΤΕΥΤΙΚΟ ΕΕ διατίθενται μόνο σε βουλευτές που διαθέτουν το κατάλληλο επίπεδο ελέγχου ασφάλειας.
   4.   Οι υπάλληλοι του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές ομάδες μπορούν να συμβουλεύονται εμπιστευτικές πληροφορίες εφόσον έχουν διαπιστωμένη «ανάγκη γνώσης» και μπορούν να συμβουλεύονται διαβαθμισμένες πληροφορίες πάνω από το επίπεδο RESTREINT UE/ΠΕΡΙΟΡΙΣΜΕΝΗΣ ΧΡΗΣΗΣ ΕΕ, εφόσον διαθέτουν το κατάλληλο επίπεδο ελέγχου ασφάλειας.
   Άρθρο 4
   Δημιουργία εμπιστευτικών πληροφοριών και διοικητική διαχείριση από το Ευρωπαϊκό Κοινοβούλιο
   1.   Ο Πρόεδρος του Ευρωπαϊκού Κοινοβουλίου, οι πρόεδροι των αρμόδιων κοινοβουλευτικών επιτροπών και ο Γενικός Γραμματέας και/ή κάθε πρόσωπο δεόντως εξουσιοδοτημένο από αυτόν εγγράφως μπορούν να αποτελούν τον αρχικό συντάκτη εμπιστευτικών πληροφοριών και/ή να διαβαθμίζουν πληροφορίες, όπως ορίζεται στις οδηγίες ασφάλειας.
   2.   Κατά τη δημιουργία διαβαθμισμένης πληροφορίας, ο αρχικός συντάκτης εφαρμόζει το ενδεδειγμένο επίπεδο διαβάθμισης σύμφωνα με τα διεθνή πρότυπα και τους ορισμούς που εκτίθενται στο Παράρτημα Ι της παρούσας απόφασης του Προεδρείου. Κατά κανόνα, ο αρχικός συντάκτης καθορίζει επίσης τους αποδέκτες που εξουσιοδοτούνται να συμβουλεύονται τις πληροφορίες που αντιστοιχούν στο επίπεδο διαβάθμισης. Οι πληροφορίες αυτές κοινοποιούνται στην Υπηρεσία Εμπιστευτικών Πληροφοριών (ΥΕΠ) όταν το έγγραφο κατατίθεται σε αυτήν.
   3.   Οι εμπιστευτικές πληροφορίες που καλύπτονται από επαγγελματικό απόρρητο εξετάζονται σύμφωνα με τις οδηγίες χειρισμού που ορίζονται στις οδηγίες ασφάλειας.
   Άρθρο 5
   Παραλαβή εμπιστευτικών πληροφοριών από το Ευρωπαϊκό Κοινοβούλιο
   1.   Οι εμπιστευτικές πληροφορίες που παραλαμβάνει το Ευρωπαϊκό Κοινοβούλιο γνωστοποιούνται όπως ακολούθως:

               —

               ΔΠΕΕ με διαβάθμιση RESTREINT UE/ΠΕΡΙΟΡΙΣΜΕΝΗΣ ΧΡΗΣΗΣ ΕΕ και άλλη εμπιστευτική πληροφορία στη γραμματεία του κοινοβουλευτικού οργάνου/αξιωματούχου που υπέβαλε την αίτηση·

               —

               ΔΠΕΕ με διαβάθμιση CONFIDENTIEL UE/ΕΜΠΙΣΤΕΥΤΙΚΟ ΕΕ και άνω στην ΥΕΠ.

         2.   Την καταχώρηση, αποθήκευση και ανιχνευσιμότητα εμπιστευτικών πληροφοριών διασφαλίζεται είτε από τη γραμματεία του κοινοβουλευτικού οργάνου/αξιωματούχου που παρέλαβε την πληροφορία είτε από την ΥΕΠ.
   3.   Σε περίπτωση γνωστοποίησης εμπιστευτικών πληροφοριών από την Επιτροπή βάσει της συμφωνίας-πλαίσιο, οι συμφωνηθείσες ρυθμίσεις σύμφωνα με το σημείο 3.2 του παραρτήματος ΙΙ της ΣΠ (όπως ορίζονται με κοινή συμφωνία και αφορούν τους αποδέκτες, τη διαδικασία διαβούλευσης, δηλ. την ασφαλή αίθουσα ανάγνωσης και τις συνεδριάσεις κεκλεισμένων των θυρών ή άλλα θέματα) που αποσκοπούν να διαφυλάξουν την εμπιστευτικότητα των πληροφοριών, κατατίθενται μαζί με τις εμπιστευτικές πληροφορίες στη γραμματεία του κοινοβουλευτικού οργάνου/αξιωματούχου ή στην ΥΕΠ, εφόσον οι πληροφορίες έχουν διαβαθμιστεί ως CONFIDENTIEL UE/ΕΜΠΙΣΤΕΥΤΙΚΟ ΕΕ και άνω.
   4.   Οι ρυθμίσεις της παραγράφου 3 μπορούν επίσης να εφαρμοσθούν τηρουμένων των αναλογιών για τη γνωστοποίηση εμπιστευτικών πληροφοριών από άλλα όργανα, οργανισμούς, γραφεία και υπηρεσίες που έχουν συσταθεί από ή με βάση τις Συνθήκες ή από τα κράτη μέλη.
   5.   ΔΠΕΕ που έχουν διαβαθμισθεί ως SECRET UE/ΑΚΡΩΣ ΑΠΟΡΡΗΤΟ ΕΕ διαβιβάζονται στο Ευρωπαϊκό Κοινοβούλιο με επιφύλαξη περαιτέρω ρυθμίσεων που θα συμφωνηθούν μεταξύ του κοινοβουλευτικού οργάνου/του αξιωματούχου που υπέβαλε την αίτηση για πληροφόρηση και του οργάνου της ΕΕ ή των κρατών μελών από τα οποία γνωστοποιείται. Η Διάσκεψη των Προέδρων συγκροτεί μία επιτροπή ελέγχου. Στόχος της είναι η διασφάλιση ενός επιπέδου προστασίας αναλόγου του επιπέδου της διαβάθμισης αυτής.
   Άρθρο 6
   Γνωστοποίηση ΔΠΕΕ από το Ευρωπαϊκό Κοινοβούλιο σε τρίτους
   Το Ευρωπαϊκό Κοινοβούλιο μπορεί, με τη συγκατάθεση του αρχικού συντάκτη, να διαβιβάσει ΔΠΕΕ σε άλλα όργανα, οργανισμούς, γραφεία και υπηρεσίες που έχουν συσταθεί από ή με βάση τις Συνθήκες ή στα κράτη μέλη, υπό την προϋπόθεση ότι διασφαλίζουν ότι, κατά την επεξεργασία ΔΠΕΕ, τηρούνται στις υπηρεσίες και τις εγκαταστάσεις τους κανόνες ισοδύναμοι προς τους κανόνες που ορίζονται στην παρούσα απόφαση.
   Άρθρο 7
   Αποθήκευση και εξέταση εμπιστευτικών πληροφοριών σε ασφαλείς χώρους (ασφαλείς αίθουσες ανάγνωσης)
   1.   Οι ασφαλείς αίθουσες ανάγνωσης παρέχουν ασφαλή αποθήκευση και δεν περιέχουν φωτοαντιγραφικά μηχανήματα, τηλέφωνα, τηλεομοιοτυπικά μηχανήματα (fax), σαρωτές (scanner) ή άλλα τεχνικά μέσα αναπαραγωγής ή διαβίβασης εγγράφων.
   2.   Οι ακόλουθοι κανόνες διέπουν την πρόσβαση σε ασφαλή αίθουσα ανάγνωσης:

               α)

               μόνο τα ακόλουθα πρόσωπα έχουν πρόσβαση:

                           —

                           οι Βουλευτές του Ευρωπαϊκού Κοινοβουλίου, οι υπάλληλοι του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές ομάδες που ταυτοποιούνται δεόντως, σύμφωνα με τις ρυθμίσεις του άρθρου 4, παράγραφος 2 ή του άρθρου 5, παράγραφος 3 και παράγραφος 4,

                           —

                           οι υπάλληλοι του Ευρωπαϊκού Κοινοβουλίου που ασκούν διαχειριστικά καθήκοντα στην ΥΕΠ,

                           —

                           εφόσον απαιτείται, οι υπάλληλοι του Ευρωπαϊκού Κοινοβουλίου που είναι αρμόδιοι για την ασφάλεια και την πυροπροστασία.

                     Ο καθαρισμός του ασφαλούς χώρου διενεργείται παρουσία και υπό τη στενή επιτήρηση υπαλλήλου που εργάζεται στην ΥΕΠ·

               β)

               κάθε πρόσωπο που επιθυμεί να έχει πρόσβαση στις εμπιστευτικές πληροφορίες γνωστοποιεί εκ των προτέρων το όνομά του στην ΥΕΠ. Η ΥΕΠ ελέγχει την ταυτότητα κάθε προσώπου που υποβάλλει αίτηση για να συμβουλευθεί αυτές τις πληροφορίες και εξακριβώνει, κατά περίπτωση, εάν το πρόσωπο αυτό έχει το αναγκαίο επίπεδο ελέγχου ασφάλειας και έχει σχετική άδεια να εξετάσουν το υλικό σύμφωνα με τις ρυθμίσεις του άρθρου 4, παράγραφος 2 ή του άρθρου 5, παράγραφος 3 και παράγραφος 4·

               γ)

               η ΥΕΠ δικαιούται να αρνηθεί την πρόσβαση στην αίθουσα σε κάθε μη εξουσιοδοτημένο πρόσωπο δυνάμει των στοιχείων α και β. Οιαδήποτε αμφισβήτηση της απόφασης της ΥΕΠ υποβάλλεται στον Πρόεδρο στην περίπτωση των Βουλευτών του Ευρωπαϊκού Κοινοβουλίου και στον Γενικό Γραμματέα στις άλλες περιπτώσεις.

         3.   Οι ακόλουθοι κανόνες διέπουν την εξέταση εμπιστευτικών πληροφοριών στην ασφαλή αίθουσα ανάγνωσης:

               α)

               τα πρόσωπα που είναι εξουσιοδοτημένα να εξετάσουν πληροφορίες και έχουν υποβάλει την αίτηση που ορίζεται στο στοιχείο β της παραγράφου 2 οφείλουν να παρουσιάζονται αυτοπροσώπως στην ΥΕΠ.
               Με την επιφύλαξη εξαιρετικών συνθηκών (π.χ. όταν πολυάριθμες αιτήσεις εξέτασης υποβάλλονται σε βραχύ χρονικό διάστημα), μόνο ένα πρόσωπο κάθε φορά λαμβάνει άδεια για να εξετάσει εμπιστευτική πληροφορία στην ασφαλή αίθουσα ανάγνωσης, παρουσία ενός υπαλλήλου της ΥΕΠ.
               Ο εν λόγω υπάλληλος ενημερώνει το ούτως εξουσιοδοτημένο πρόσωπο σχετικά με τις υποχρεώσεις του και το καλεί, ιδίως, να υπογράψει υπεύθυνη δήλωση, η οποία το δεσμεύει να μην αποκαλύψει σε τρίτους το περιεχόμενο των πληροφοριών·

               β)

               κατά τη διαδικασία ανάγνωσης, οι εξωτερικές επαφές (συμπεριλαμβανομένης της χρήσης τηλεφώνων ή άλλων τεχνολογικών μέσων), η λήψη σημειώσεων και η φωτοαντιγραφική αναπαραγωγή ή φωτογράφηση των εμπιστευτικών πληροφοριών απαγορεύονται·

               γ)

               πριν επιτρέψει σε ένα πρόσωπο να εγκαταλείψει την ασφαλή αίθουσα ανάγνωσης, ο υπάλληλος της ΥΕΠ που αναφέρεται στο στοιχείο α, ελέγχει ότι τα έγγραφα που εξετάσθηκαν είναι ακόμη παρόντα, άθικτα και πλήρη.

         4.   Σε περίπτωση παραβίασης των ανωτέρω κανόνων, ο αρμόδιος υπάλληλος για την ΥΕΠ ενημερώνει σχετικώς τον Γενικό Γραμματέα, ο οποίος παραπέμπει το θέμα στον Πρόεδρο σε περίπτωση που ο διαπράξας την παραβίαση είναι Βουλευτής του Ευρωπαϊκού Κοινοβουλίου.
   Άρθρο 8
   Ελάχιστα πρότυπα για την εξέταση εμπιστευτικών πληροφοριών
   1.   Όσον αφορά τη διοικητική επεξεργασία εμπιστευτικών πληροφοριών σε συνεδρίαση κεκλεισμένων των θυρών, η γραμματεία του κοινοβουλευτικού οργάνου/αξιωματούχου που έχει αρμοδιότητα για τη συνεδρίαση διασφαλίζει ότι:

               —

               μόνο τα πρόσωπα που προορίζονται να συμμετάσχουν στη συνεδρίαση και διαθέτουν το αναγκαίο επίπεδο ελέγχου ασφάλειας μπορούν να εισέλθουν στην αίθουσα συνεδρίασης·

               —

               όλα τα έγγραφα αριθμούνται, διανέμονται κατά την έναρξη της συνεδρίασης και συλλέγονται και πάλι μετά το πέρας της και δεν λαμβάνονται σημειώσεις, φωτοτυπίες ή φωτογραφίες των εγγράφων αυτών·

               —

               τα πρακτικά της συνεδρίασης δεν κάνουν καμία αναφορά στο περιεχόμενο της συζήτησης για τις πληροφορίες που εξετάστηκαν βάσει της εμπιστευτικής διαδικασίας·

               —

               οι εμπιστευτικές πληροφορίες που παρέχονται προφορικά σε αποδέκτες στο Ευρωπαϊκό Κοινοβούλιο υποβάλλονται στον ισοδύναμο βαθμό προστασίας με αυτόν που εφαρμόζεται για τις εμπιστευτικές πληροφορίες που παρέχονται σε γραπτή μορφή. Τούτο μπορεί να περιλαμβάνει και υπεύθυνη δήλωση των αποδεκτών των πληροφοριών αυτών ότι δεν θα αποκαλύψουν το περιεχόμενό τους σε κανένα τρίτο πρόσωπο.

         2.   Οι ακόλουθοι κανόνες διέπουν τη διοικητική επεξεργασία εμπιστευτικών πληροφοριών από τη γραμματεία του κοινοβουλευτικού οργάνου/αξιωματούχου εκτός της συνεδρίασης κεκλεισμένων των θυρών:

               —

               τα αντίγραφα των εγγράφων παραδίδονται προσωπικά στον προϊστάμενο της γραμματείας, ο οποίος τα καταχωρίζει και εκδίδει απόδειξη παραλαβής·

               —

               τα έγγραφα αυτά, εφόσον δεν χρησιμοποιούνται, τηρούνται σε χώρο στον οποίο απαγορεύεται η πρόσβαση, υπό την ευθύνη της γραμματείας·

               —

               με την επιφύλαξη της διοικητικής επεξεργασίας εμπιστευτικών πληροφοριών σε συνεδρίαση κεκλεισμένων των θυρών όπως ορίζεται στην παράγραφο 1, απαγορεύεται απολύτως η αναπαραγωγή τους, η εγγραφή τους σε άλλο μέσο ή η διαβίβασή τους σε τρίτους·

               —

               η πρόσβαση στα έγγραφα αυτά περιορίζεται στους αποδέκτες τους και τελεί υπό την εποπτεία της γραμματείας, σύμφωνα με τις ρυθμίσεις που αναφέρονται στο άρθρο 4 παράγραφος 2 ή στο άρθρο 5 παράγραφος 3 ή παράγραφος 4·

               —

               η γραμματεία τηρεί μητρώο των προσώπων που εξέτασαν τα έγγραφα και την ημερομηνία και το χρόνο της εξέτασης αυτής. Το μητρώο αυτό διαβιβάζεται στην ΥΕΠ με σκοπό τη θέσπιση της ετήσιας έκθεσης που αναφέρεται στο άρθρο 12.

         Άρθρο 9
   Αρχειοθέτηση εμπιστευτικών πληροφοριών
   1.   Δυνατότητες ασφαλούς αρχειοθέτησης παρέχονται στις εγκαταστάσεις του Ευρωπαϊκού Κοινοβουλίου.
   Εμπιστευτικές πληροφορίες που κατατίθενται οριστικά στην ΥΕΠ ή στη γραμματεία του κοινοβουλευτικού οργάνου/αξιωματούχου μεταφέρονται στο ασφαλές αρχείο της ΥΕΠ έξι μήνες μετά την τελευταία εξέτασή τους ή, το αργότερο, ένα έτος μετά την κατάθεσή τους.
   2.   Η ΥΕΠ είναι αρμόδια για τη διαχείριση των ασφαλών αρχείων, σύμφωνα με καθιερωμένα κριτήρια αρχειοθέτησης.
   3.   Οι εμπιστευτικές πληροφορίες που τηρούνται σε ασφαλή αρχεία μπορούν να εξετασθούν σύμφωνα με τους ακόλουθους κανόνες:

               —

               μόνον τα πρόσωπα των οποίων η ταυτότητα προσδιορίζεται ονομαστικώς ή με την ιδιότητά τους στο συνοδευτικό δελτίο που συμπληρώνεται κατά την κατάθεση του της εμπιστευτικής πληροφορίας έχουν άδεια να εξετάσουν την πληροφορία αυτή·

               —

               η αίτηση εξέτασης πρέπει να υποβάλλεται στην ΥΕΠ, η οποία διασφαλίζει τη μεταφορά του εν λόγω εγγράφου από τα αρχεία στην ασφαλή αίθουσα ανάγνωσης·

               —

               εφαρμόζονται οι διαδικασίες και οι κανόνες που ισχύουν για την εξέταση των εμπιστευτικών πληροφοριών οι οποίες καθορίζονται στο άρθρο 7.

         Άρθρο 10
   Υποχαρακτηρισμός και αποχαρακτηρισμός των ΔΠΕΕ
   1.   Οι ΔΠΕΕ μπορούν να υποχαρακτηρίζονται ή να αποχαρακτηρίζονται μόνο κατόπιν αδείας του αρχικού συντάκτη, και, εφόσον απαιτείται, αφού ζητηθεί η γνώμη των λοιπών ενδιαφερομένων. Ο υποχαρακτηρισμός ή αποχαρακτηρισμός επιβεβαιώνεται γραπτώς. Ο αρχικός συντάκτης ενημερώνει τους παραλήπτες του εγγράφου για τη μεταβολή της διαβάθμισης, οι δε παραλήπτες ενημερώνουν τους διαδοχικούς παραλήπτες στους οποίους έχουν διαβιβάσει το πρωτότυπο ή αντίγραφο του εγγράφου για τη μεταβολή. Ει δυνατόν, οι αρχικοί συντάκτες αναγράφουν επί των διαβαθμισμένων εγγράφων την ημερομηνία, την προθεσμία ή το γεγονός μετά τα οποία τα περιεχόμενά τους μπορούν να υποχαρακτηρίζονται ή αποχαρακτηρίζονται. Σε αντίθετη περίπτωση, επανεξετάζουν τα έγγραφα το αργότερο ανά πενταετία, ώστε να επιβεβαιώνεται ότι η αρχική διαβάθμιση εξακολουθεί να είναι αναγκαία.
   2.   Ο αποχαρακτηρισμός εγγράφων που τηρούνται σε ασφαλή αρχεία λαμβάνει χώρα το αργότερο μετά την πάροδο 30 ετών σύμφωνα με τις διατάξεις του κανονισμού (ΕΟΚ, Euratom) αριθ. 354/83 του Συμβουλίου της 1ης Φεβρουαρίου 1983 για το άνοιγμα στο κοινό των ιστορικών αρχείων της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής Ενέργειας (5) Ο αποχαρακτηρισμός πραγματοποιείται από τον αρχικό συντάκτη του διαβαθμισμένου εγγράφου ή από την αρμόδια υπηρεσία σύμφωνα με το τμήμα 10, μέρος 1ο, του Παραρτήματος Ι.
   Άρθρο 11
   Παραβιάσεις των εμπιστευτικών πληροφοριών
   1.   Οι παραβιάσεις της εμπιστευτικότητας εν γένει και της παρούσας απόφασης ειδικότερα επιφέρουν στην περίπτωση των Βουλευτών του Ευρωπαϊκού Κοινοβουλίου την εφαρμογή των σχετικών περί κυρώσεων διατάξεων που θεσπίζονται στον Κανονισμό του Ευρωπαϊκού Κοινοβουλίου.
   2.   Παραβιάσεις που διαπράττει το προσωπικό επιφέρουν την εφαρμογή των διαδικασιών και των κυρώσεων που προβλέπονται, αντίστοιχα, στον Κανονισμό Υπηρεσιακής Κατάστασης των Υπαλλήλων και στο καθεστώς που εφαρμόζεται στο λοιπό προσωπικό της Ευρωπαϊκής Ένωσης, όπως ορίζονται στον Κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (6) (ο «κανονισμός υπηρεσιακής κατάστασης»).
   3.   Ο Πρόεδρος και ο Γενικός Γραμματέας οργανώνουν τυχόν απαραίτητες έρευνες.
   Άρθρο 12
   Προσαρμογή της παρούσας απόφασης και των κανόνων εφαρμογής και υποβολή ετήσιας έκθεσης σχετικά με την εφαρμογή της παρούσας απόφασης
   1.   Ο Γενικός Γραμματέας προτείνει κάθε απαραίτητη προσαρμογή της παρούσας απόφασης και των παραρτημάτων εφαρμογής της και διαβιβάζει τις προτάσεις αυτές στο Προεδρείο με σκοπό τη λήψη απόφασης.
   2.   Ο Γενικός Γραμματέας υποβάλλει ετήσια έκθεση στο Προεδρείο σχετικά με την εφαρμογή της παρούσας απόφασης.
   Άρθρο 13
   Τελικές και μεταβατικές διατάξεις
   1.   Εμπιστευτικά έγγραφα που υπάρχουν στην ΥΕΠ ή στα αρχεία πριν από την εφαρμογή της παρούσας απόφασης διαβαθμίζονται καταρχήν ως RESTREINT UE/ΠΕΡΙΟΡΙΣΜΕΝΗΣ ΧΡΗΣΗΣ ΕΕ, εκτός εάν ο αρχικός συντάκτης τους αποφασίσει είτε να μη τα διαβαθμίσει ή να τα διαβαθμίσει σε υψηλότερο επίπεδο διαβάθμισης ή να επιθέσει μία επισήμανση εντός ενός έτους από την ημερομηνία έναρξης εφαρμογής της παρούσας απόφασης.
   2.   Εάν ο αρχικός συντάκτης αποφασίσει να δώσει σε αυτές τις εμπιστευτικές πληροφορίες υψηλότερο επίπεδο διαβάθμισης, το έγγραφο διαβαθμίζεται στο χαμηλότερο δυνατό επίπεδο από τον αρχικό συντάκτη ή τα εξουσιοδοτημένα από αυτόν πρόσωπα, σε συνεννόηση με την ΥΕΠ και σύμφωνα με τα κριτήρια που θεσπίζονται στο Παράρτημα Ι.
   3.   Η απόφαση του Προεδρείου της 13ης Νοεμβρίου 2006 σχετικά με τους κανόνες που διέπουν τη διοικητική επεξεργασία εμπιστευτικών εγγράφων καταργούνται.
   4.   Η απόφαση του Προεδρείου της 24ης Οκτωβρίου 2005 με την οποία ανατίθεται στον Γενικό Γραμματέα να συγκροτήσει μία επιτροπή αποχαρακτηρισμού και να εγκρίνει αποφάσεις σχετικά με τον αποχαρακτηρισμό καταργείται.
   Άρθρο 14
   Έναρξη ισχύος
   1.   Η παρούσα απόφαση τίθεται σε ισχύ την ημέρα δημοσίευσής της στην Επίσημη Εφημερίδα της Ευρωπαϊκής Ένωσης.
   2.   Εφαρμόζεται από την 1η Ιουλίου 2011.

      (1)  ΕΕ L 304 της 20.11.2010, σ. 47.

      (2)  ΕΕ L 145 της 31.5.2001, σ. 43.

      (3)  ΕΕ L 8 της 12.1.2001, σ. 1.

      (4)  Εκκρεμεί η έγκριση του Παραρτήματος.

      (5)  ΕΕ L 43 της 15.2.1983, σ. 1.

      (6)  ΕΕ L 56 της 4.3.1968, σ. 1.

      ΠΑΡΑΡΤΗΜΑ I
      ΜΕΡΟΣ 1

         ΒΑΣΙΚΕΣ ΑΡΧΕΣ ΚΑΙ ΕΛΑΧΙΣΤΕΣ ΠΡΟΔΙΑΓΡΑΦΕΣ ΑΣΦΑΛΕΙΑΣ ΓΙΑ ΤΗΝ ΠΡΟΣΤΑΣΙΑ ΤΩΝ ΕΜΠΙΣΤΕΥΤΙΚΩΝ ΠΛΗΡΟΦΟΡΙΩΝ

      1.   Εισαγωγή

      Οι παρούσες διατάξεις θεσπίζουν τις βασικές αρχές και τα ελάχιστα πρότυπα ασφάλειας που πρέπει να τηρούνται από το Ευρωπαϊκό Κοινοβούλιο, σε όλους τους τόπους δραστηριοτήτων του, καθώς και από όλους τους αποδέκτες ΔΠΕΕ και άλλων εμπιστευτικών πληροφοριών έτσι ώστε να περιφρουρείται η ασφάλεια και όλα τα εμπλεκόμενα πρόσωπα να βεβαιούνται ότι έχουν θεσπισθεί κοινά πρότυπα προστασίας. Οι διατάξεις αυτές συμπληρώνονται από κανόνες που διέπουν την επεξεργασία εμπιστευτικών πληροφοριών από κοινοβουλευτικές επιτροπές και άλλα όργανα/αξιωματούχους του Κοινοβουλίου.
      2.   Γενικές αρχές

      Η πολιτική του Ευρωπαϊκού Κοινοβουλίου για την ασφάλεια αποτελεί αναπόσπαστο τμήμα της γενικής πολιτικής του για την εσωτερική διαχείριση και, κατά συνέπεια, βασίζεται στις αρχές που διέπουν τη γενική πολιτική αυτή. Οι εν λόγω αρχές περιλαμβάνουν τη νομιμότητα, τη διαφάνεια, τη λογοδοσία και την επικουρικότητα και την αναλογικότητα.
      Η αρχή της νομιμότητας συνεπάγεται την ανάγκη της παραμονής αυστηρά εντός του νομικού πλαισίου κατά την άσκηση των λειτουργιών ασφάλειας, καθώς και της τήρησης των εφαρμοστέων νομικών απαιτήσεων. Σημαίνει επίσης ότι οι αρμοδιότητες στον τομέα της ασφάλειας πρέπει να βασίζονται στις κατάλληλες νομικές διατάξεις. Οι διατάξεις του κανονισμού υπηρεσιακής κατάστασης, ιδίως το άρθρο 17, σχετικά με την υποχρέωση του προσωπικού να απέχει από την χωρίς άδεια κοινολόγηση των πληροφοριών που περιέρχονται στην αντίληψή του εξαιτίας των καθηκόντων του, καθώς και ο τίτλος VI σχετικά με τα πειθαρχικά μέτρα, εφαρμόζονται πλήρως. Τέλος, σημαίνει ότι οι παραβιάσεις της ασφάλειας εντός της αρμοδιότητας του Ευρωπαϊκού Κοινοβουλίου πρέπει να αντιμετωπίζονται κατά τρόπο συνεπή με την πολιτική του Ευρωπαϊκού Κοινοβουλίου σχετικά με τη λήψη πειθαρχικών μέτρων.
      Η αρχή της διαφάνειας συνεπάγεται την ανάγκη για σαφήνεια όσον αφορά όλους τους κανόνες και τις διατάξεις ασφάλειας, για να επιτευχθεί εξισορρόπηση μεταξύ των διαφόρων υπηρεσιών και των διαφόρων τομέων (φυσική ασφάλεια σε σύγκριση με την προστασία των πληροφοριών, κλπ) και την ανάγκη για μια συνεκτική και διαρθρωμένη πολιτική ευαισθητοποίησης σχετικά με την ασφάλεια. Σημαίνει επίσης ότι είναι αναγκαίες σαφείς γραπτές γενικές κατευθύνσεις για την εφαρμογή μέτρων ασφάλειας.
      Η αρχή της λογοδοσίας σημαίνει ότι θα πρέπει να καθορίζονται σαφώς οι αρμοδιότητες στον τομέα της ασφάλειας. Επιπλέον, συνεπάγεται την ανάγκη να ελέγχεται τακτικά εάν οι εν λόγω αρμοδιότητες έχουν εκτελεσθεί ορθά.
      Η αρχή της επικουρικότητας σημαίνει ότι η ασφάλεια οργανώνεται στο χαμηλότερο δυνατό επίπεδο και όσο το δυνατόν στενότερα σε συνεργασία με τις Γενικές Διευθύνσεις και τις υπηρεσίες του Ευρωπαϊκού Κοινοβουλίου. Η αρχή της αναλογικότητας σημαίνει ότι οι δραστηριότητες ασφάλειας περιορίζονται αυστηρά στο απολύτως αναγκαίο και ότι τα μέτρα ασφάλειας είναι ανάλογα των συμφερόντων που πρέπει να προστατευθούν και της πραγματικής ή δυνητικής απειλής για τα εν λόγω συμφέροντα, ούτως ώστε να είναι δυνατή η προστασία τους με τρόπο που προκαλεί τις ελάχιστες δυνατές διαταραχές.
      3.   Θεμέλια της ασφάλειας των πληροφοριών

      Η ορθή διαχείριση της ασφάλειας των πληροφοριών θεμελιώνεται στα εξής στοιχεία:

                  α)

                  Εντός του Ευρωπαϊκού Κοινοβουλίου, σε μια υπηρεσία ελέγχου της ασφάλειας των πληροφοριών (INFOSEC), υπεύθυνη για τη συνεργασία με την οικεία αρχή ασφάλειας προκειμένου να παρέχει πληροφορίες και συμβουλές σχετικά με τις απειλές τεχνικής φύσεως κατά της ασφάλειας και τα μέσα για την προστασία από αυτές·

                  β)

                  Στη στενή συνεργασία μεταξύ των αρμοδίων υπηρεσιών του Ευρωπαϊκού Κοινοβουλίου και τις υπηρεσίες ασφάλειας των άλλων οργάνων της ΕΕ.

            4.   Αρχές της ασφάλειας των πληροφοριών

      4.1.   Στόχοι

      Οι κύριοι στόχοι της ασφάλειας των πληροφοριών είναι οι εξής:

                  α)

                  η προστασία των ΔΠΕΕ και άλλων εμπιστευτικών πληροφοριών από κατασκοπεία, διαρροή ή κοινοποίηση άνευ αδείας·

                  β)

                  η προστασία των ΔΠΕΕ που διακινούνται στα συστήματα και στα δίκτυα επικοινωνιών και πληροφορικής από κάθε απειλή για την εμπιστευτικότητα, την αξιοπιστία και τη διαθεσιμότητά τους·

                  γ)

                  η προστασία των εγκαταστάσεων του Ευρωπαϊκού Κοινοβουλίου στις οποίες αποθηκεύονται ΔΠΕΕ από το ενδεχόμενο δολιοφθοράς και κακόβουλης εκ προθέσεως φθοράς·

                  δ)

                  σε περίπτωση αποτυχίας της ασφάλειας, η εκτίμηση της ζημίας, ο περιορισμός των συνεπειών της, η διενέργεια ερευνών ασφάλειας και η λήψη των αναγκαίων επανορθωτικών μέτρων.

            4.2.   Διαβάθμιση

      4.2.1.   Όσον αφορά την εμπιστευτικότητα, απαιτείται μέριμνα και πείρα κατά την επιλογή των πληροφοριών και του υλικού που πρέπει να προστατεύονται και κατά την εκτίμηση του αναγκαίου βαθμού προστασίας. Είναι θεμελιώδες ο βαθμός προστασίας να ανταποκρίνεται στο βαθμό ευαισθησίας, ως προς την ασφάλεια, των συγκεκριμένων προστατευτέων πληροφοριακών στοιχείων ή υλικών. Για να διασφαλιστεί η ομαλή ροή των πληροφοριών, τόσο η υπερβολική όσο και η ανεπαρκής διαβάθμιση αποφεύγονται.
      4.2.2.   Το σύστημα διαβάθμισης αποτελεί το μέσο διά του οποίου υλοποιούνται οι αρχές που ορίζονται στο τμήμα αυτό· παρόμοιο σύστημα διαβάθμισης εφαρμόζεται και κατά τον προγραμματισμό και την οργάνωση τρόπων αντιμετώπισης της κατασκοπείας, των δολιοφθορών, της τρομοκρατίας και άλλων απειλών, ούτως ώστε να παρέχεται ο μέγιστος βαθμός ασφάλειας στους κυριότερους χώρους εντός των οποίων αποθηκεύονται ΔΠΕΕ καθώς και στα πλέον ευαίσθητα σημεία των χώρων αυτών.
      4.2.3.   Την ευθύνη για τη διαβάθμιση των πληροφοριών έχει αποκλειστικά ο αρχικός συντάκτης των εν λόγω πληροφοριών.
      4.2.4.   Το επίπεδο διαβάθμισης δύναται να βασίζεται αποκλειστικά στο περιεχόμενο των εν λόγω πληροφοριών.
      4.2.5.   Σε περίπτωση που ένας αριθμός πληροφοριακών στοιχείων αποτελεί μια ενότητα, το επίπεδο διαβάθμισης που πρέπει να εφαρμόζεται για το σύνολο, είναι τουλάχιστον ίσο με εκείνο της υψηλότερης διαβάθμισης που εφαρμόζεται ατομικά στα στοιχεία αυτά. Μια συλλογή πληροφοριών δύναται ωστόσο να έχει υψηλότερη διαβάθμιση σε σχέση με τα επιμέρους στοιχεία της.
      4.2.6.   Οι διαβαθμίσεις καθορίζονται μόνον εφόσον είναι απαραίτητο και για τον απαιτούμενο χρόνο.
      4.3.   Στόχοι των μέτρων ασφάλειας

      Τα μέτρα ασφάλειας:

                  α)

                  καλύπτουν όλα τα πρόσωπα που έχουν πρόσβαση σε ΔΠΕΕ, τα μέσα που φέρουν ΔΠΕΕ και άλλες εμπιστευτικές πληροφορίες, καθώς και όλους τους χώρους όπου υπάρχουν τέτοιες πληροφορίες και τις σημαντικές εγκαταστάσεις·

                  β)

                  σχεδιάζονται κατά τρόπο που να επισημαίνονται τα πρόσωπα των οποίων η θέση ενδέχεται να διακινδυνεύσει την ασφάλεια των πληροφοριών αυτών και των σημαντικών εγκαταστάσεων στις οποίες αποθηκεύονται και να παρέχεται η δυνατότητα αποκλεισμού ή απομάκρυνσής τους·

                  γ)

                  εμποδίζουν κάθε μη εξουσιοδοτημένο πρόσωπο να έχει πρόσβαση στις πληροφορίες αυτές ή στις εγκαταστάσεις όπου αποθηκεύονται·

                  δ)

                  εξασφαλίζουν ότι οι πληροφορίες αυτές διανέμονται μόνο με βάση την αρχή της «ανάγκης γνώσης», αρχή θεμελιώδους σημασίας για όλες τις πτυχές της ασφάλειας·

                  ε)

                  εξασφαλίζουν την αξιοπιστία (δηλ. εμποδίζουν την αλλοίωση, την άνευ αδείας τροποποίηση ή διαγραφή στοιχείων) και τη διαθεσιμότητα (στα πρόσωπα που απαιτείται να έχουν γνώση αυτών και διαθέτουν σχετική άδεια) όλων των εμπιστευτικών πληροφοριών, διαβαθμισμένων ή μη, και όταν αποτελούν αντικείμενο αποθήκευσης, επεξεργασίας ή διαβίβασης με ηλεκτρομαγνητικά μέσα.

            5.   Κοινά ελάχιστα πρότυπα

      Το Ευρωπαϊκό Κοινοβούλιο διασφαλίζει την τήρηση των κοινών ελάχιστων προτύπων ασφάλειας από όλους τους αποδέκτες των ΔΠΕΕ, τόσο μέσα στο θεσμικό όργανο όσο και στο πλαίσιο της ευθύνης του, συγκεκριμένα από όλες τις υπηρεσίες και τους συμβαλλόμενους, έτσι ώστε να είναι δυνατόν οι πληροφορίες αυτές να διαβιβάζονται με τη βεβαιότητα ότι θα αντιμετωπιστούν με την αντίστοιχη προσοχή. Τα εν λόγω ελάχιστα πρότυπα περιλαμβάνουν κριτήρια για τον έλεγχο των υπαλλήλων του Ευρωπαϊκού Κοινοβουλίου και του λοιπού προσωπικού του Κοινοβουλίου που εργάζεται για τις πολιτικές ομάδες και διαδικασίες για την προστασία των εμπιστευτικών πληροφοριών.
      Το Ευρωπαϊκό Κοινοβούλιο επιτρέπει σε εξωτερικούς φορείς την πρόσβαση στις πληροφορίες αυτές μόνο υπό τον όρο ότι διασφαλίζουν ότι κατά τον χειρισμό τους τηρούνται διατάξεις που είναι τουλάχιστον αυστηρά ισοδύναμες με αυτά τα κοινά ελάχιστα πρότυπα.
      Τα εν λόγω κοινά ελάχιστα πρότυπα εφαρμόζονται επίσης όταν το Ευρωπαϊκό Κοινοβούλιο, με βάση σύμβαση ή συμφωνία επιχορήγησης, μεταβιβάζει σε βιομηχανικές επιχειρήσεις ή άλλους φορείς καθήκοντα που αφορούν εμπιστευτικές πληροφορίες.
      6.   Ασφάλεια για τους υπαλλήλους του Ευρωπαϊκού Κοινοβουλίου και το λοιπό προσωπικό του κοινοβουλίου που εργάζονται για τις πολιτικές ομάδες

      6.1.   Οδηγίες ασφάλειας για τους υπαλλήλους του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές ομάδες

      Οι υπάλληλοι του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές ομάδες που απασχολείται σε θέσεις που επιτρέπουν την πρόσβαση σε ΔΠΕΕ λαμβάνουν λεπτομερείς οδηγίες τόσο κατά την ανάληψη των καθηκόντων τους όσο και σε τακτικά διαστήματα στη συνέχεια για την ανάγκη ασφάλειας καθώς και για τις διαδικασίες επίτευξής της. Τα πρόσωπα αυτά καλούνται να πιστοποιούν εγγράφως ότι έχουν διαβάσει και κατανοήσει πλήρως τις εφαρμοστέες διατάξεις ασφάλειας.
      6.2.   Ευθύνες της διεύθυνσης

      Τα διευθυντικά στελέχη πρέπει να γνωρίζουν ποιοι από το προσωπικό τους εργάζονται σε επαφή με διαβαθμισμένες πληροφορίες ή έχουν πρόσβαση σε ασφαλή συστήματα επικοινωνιών ή επεξεργασίας πληροφοριών, καθώς και να καταγράφουν και να αναφέρουν όλα τα περιστατικά ή τα εμφανή τρωτά σημεία τα οποία ενδέχεται να έχουν επιπτώσεις στην ασφάλεια.
      6.3.   Καθεστώς ασφάλειας για τους υπαλλήλους του Ευρωπαϊκού Κοινοβουλίου και του λοιπού προσωπικού του Κοινοβουλίου που εργάζεται για τις πολιτικές ομάδες

      Θεσμοθετούνται διαδικασίες που εξασφαλίζουν ότι, όταν υπάρχουν αρνητικές πληροφορίες για κάποιον υπάλληλο του Ευρωπαϊκού Κοινοβουλίου ή λοιπό προσωπικό του Κοινοβουλίου που εργάζεται για τις πολιτικές ομάδες, πραγματοποιούνται ενέργειες για να εξετασθεί εάν το πρόσωπο αυτό εργάζεται σε επαφή με διαβαθμισμένες πληροφορίες ή έχει πρόσβαση σε ασφαλή συστήματα επικοινωνιών ή επεξεργασίας πληροφοριών και ενημερώνεται η αρμόδια υπηρεσία του Ευρωπαϊκού Κοινοβουλίου. Εάν διαπιστωθεί ότι το πρόσωπο αυτό αποτελεί κίνδυνο για την ασφάλεια, τότε του απαγορεύεται η πρόσβαση ή απομακρύνεται από θέσεις στις οποίες θα μπορούσε να δημιουργήσει κίνδυνο για την ασφάλεια.
      7.   Φυσική Ασφάλεια

      Ως «φυσική ασφάλεια» νοείται η εφαρμογή φυσικών και τεχνικών προστατευτικών μέτρων που παρεμποδίζουν την μη εξουσιοδοτημένη πρόσβαση σε ΔΠΕΕ.
      7.1.   Ανάγκη προστασίας

      Η αυστηρότητα των μέτρων φυσικής ασφάλειας που εφαρμόζονται για την προστασία των ΔΠΕΕ είναι ανάλογη με τη διαβάθμιση και τον όγκο των πληροφοριών και του υλικού και την υφισταμένη απειλή. Όλοι οι κάτοχοι ΔΠΕΕ ακολουθούν ομοιόμορφες διαδικασίες όσον αφορά τη διαβάθμιση των πληροφοριών αυτών και οφείλουν να εφαρμόζουν κοινές προδιαγραφές ασφάλειας σχετικά με τη φύλαξη, τη διαβίβαση και τη διάθεση πληροφοριών και υλικού που απαιτούν προστασία.
      7.2.   Έλεγχος

      Προτού εγκαταλείψουν αφύλακτους τους χώρους όπου αποθηκεύονται ΔΠΕΕ, τα πρόσωπα που είναι επιφορτισμένα με τη φύλαξή τους βεβαιώνονται ότι αυτές είναι ασφαλώς αποθηκευμένες και ότι έχουν ενεργοποιηθεί όλοι οι μηχανισμοί ασφάλειας (κλειδαριές, συναγερμοί, κ.λπ). Διεξάγονται περαιτέρω ανεξάρτητοι έλεγχοι μετά το πέρας των ωρών εργασίας.
      7.3.   Ασφάλεια των κτιρίων

      Τα κτίρια όπου στεγάζονται ΔΠΕΕ ή ασφαλή συστήματα επικοινωνιών και πληροφοριών προστατεύονται από το ενδεχόμενο εισόδου μη εξουσιοδοτημένων προσώπων.
      Η φύση της προστασίας των ΔΠΕΕ, π.χ. κάγκελα στα παράθυρα, κλειδαριές στις πόρτες, φύλακες στις εισόδους, αυτόματα συστήματα ελέγχου των εισερχομένων, έλεγχοι ασφάλειας και περίπολοι, συστήματα συναγερμού, συστήματα ανίχνευσης εισβολών και σκύλοι-φύλακες, εξαρτάται από:

                  α)

                  τη διαβάθμιση, τον όγκο και τη θέση εντός του κτιρίου των προστατευτέων πληροφοριών και υλικού·

                  β)

                  την ποιότητα των φωριαμών ασφάλειας όπου φυλάσσονται αυτές οι πληροφορίες και το υλικό· και

                  γ)

                  τη φύση της κατασκευής και τη θέση του κτιρίου.

            Η φύση της προστασίας των συστημάτων επικοινωνιών και πληροφοριών εξαρτάται και αυτή από την εκτίμηση της αξίας των συγκεκριμένων περιουσιακών στοιχείων, από το μέγεθος της ενδεχόμενης ζημίας σε περίπτωση παραβίασης της ασφάλειας, από τη φύση της κατασκευής και τη θέση του κτιρίου στο οποίο στεγάζεται το σύστημα και από τη θέση του συστήματος αυτού εντός του κτιρίου.
      7.4.   Σχέδια έκτακτης ανάγκης

      Εκπονούνται εκ των προτέρων αναλυτικά σχέδια προστασίας των διαβαθμισμένων πληροφοριών για τις περιπτώσεις έκτακτης ανάγκης.
      8.   Ενδείξεις ασφάλειας, σημάνσεις, θέσεις και διαχείριση της διαβάθμισης

      8.1.   Ενδείξεις ασφάλειας

      Δεν επιτρέπονται άλλες διαβαθμίσεις εκτός από εκείνες που ορίζονται στο άρθρο 2, στοιχείο γ της παρούσας απόφασης.
      Μπορεί να χρησιμοποιείται μια συμφωνημένη ένδειξη ασφάλειας για τον περιορισμό της ισχύος της διαβάθμισης (που σημαίνει για τις διαβαθμισμένες πληροφορίες αυτόματο υποχαρακτηρισμό ή αποχαρακτηρισμό). Η ένδειξη αυτή είναι είτε «ΕΩΣ … (ώρα/ημερομηνία)» είτε «ΕΩΣ … (γεγονός)».
      Στις περιπτώσεις που υπάρχει ανάγκη περιορισμένης διανομής και ειδικού χειρισμού, πέραν των όσων απαιτούνται βάσει της διαβάθμισης ασφάλειας, τίθενται πρόσθετες ενδείξεις ασφάλειας, όπως CRYPTO (κρυπτογράφηση) ή άλλες αναγνωρισμένες από την ΕΕ ενδείξεις ασφάλειας.
      Οι ενδείξεις ασφάλειας χρησιμοποιούνται μόνο σε συνδυασμό με μια διαβάθμιση.
      8.2.   Σημάνσεις

      Μία σήμανση μπορεί να χρησιμοποιείται για να υποδηλώνεται ο τομέας που καλύπτεται από ένα συγκεκριμένο έγγραφο ή ορισμένη διανομή του με βάση την ανάγκη γνώσης ή (για τις μη διαβαθμισμένες πληροφορίες) για να δηλώνεται η λήξη της απαγόρευσης κυκλοφορίας.
      Μια σήμανση δεν αποτελεί διαβάθμιση και δεν πρέπει να χρησιμοποιείται στη θέση αυτής.
      8.3.   Θέση της διαβάθμισης και των ενδείξεων ασφαλείας

      Οι διαβαθμίσεις τίθενται ως εξής:

                  α)

                  σε έγγραφα με διαβάθμιση RESTREINT UE/ΠΕΡΙΟΡΙΣΜΕΝΗΣ ΧΡΗΣΗΣ ΕΕ, με μηχανικά ή ηλεκτρονικά μέσα·

                  β)

                  σε έγγραφα με διαβάθμιση CONFIDENTIEL UE/ΕΜΠΙΣΤΕΥΤΙΚΟ ΕΕ, με μηχανικά μέσα ή ιδιοχείρως ή με εκτύπωση σε προσφραγισμένο ταξινομημένο χαρτί·

                  γ)

                  σε έγγραφα με διαβάθμιση SECRET UE/ΑΠΟΡΡΗΤΟ ΕΕ και TRÈS SECRET UE/ΑΚΡΩΣ ΑΠΟΡΡΗΤΟ ΕΕ, με μηχανικά μέσα ή ιδιοχείρως.

            Οι ενδείξεις ασφάλειας τίθενται αμέσως κάτω από τη διαβάθμιση, με τα ίδια μέσα που χρησιμοποιούνται και για τη θέση των διαβαθμίσεων.
      8.4.   Διαχείριση της διαβάθμισης

      8.4.1.   Γενικά

      Οι πληροφορίες διαβαθμίζονται μόνον εφόσον αυτό είναι απαραίτητο. Η διαβάθμιση επισημαίνεται σαφώς και καταλλήλως και διατηρείται μόνο για όσο χρονικό διάστημα οι συγκεκριμένες πληροφορίες απαιτείται να προστατευθούν.
      Αποκλειστικός υπεύθυνος για τη διαβάθμιση των πληροφοριών και για τον τυχόν μεταγενέστερο υποχαρακτηρισμό ή αποχαρακτηρισμό τους είναι ο αρχικός συντάκτης του εγγράφου.
      Οι υπάλληλοι του Ευρωπαϊκού Κοινοβουλίου διαβαθμίζουν, υποχαρακτηρίζουν ή αποχαρακτηρίζουν πληροφορίες κατόπιν εντολής του Γενικού Γραμματέα ή κατόπιν εξουσιοδοτήσεως από αυτόν.
      Οι αναλυτικές ρυθμίσεις για τον χειρισμό των διαβαθμισμένων εγγράφων εκπονούνται κατά τρόπο που να εξασφαλίζει ότι τυγχάνουν προστασίας ανάλογα με τις πληροφορίες που περιέχουν.
      Ο αριθμός των προσώπων που επιτρέπεται να συντάσσουν έγγραφα TRÈS SECRET UE/ΑΚΡΩΣ ΑΠΟΡΡΗΤΟ ΕΕ περιορίζεται στο ελάχιστο, τα δε ονόματά τους συμπεριλαμβάνονται σε κατάλογο που καταρτίζεται από την ΥΕΠ.
      8.4.2.   Εφαρμογή των διαβαθμίσεων

      Η διαβάθμιση ενός εγγράφου καθορίζεται από το επίπεδο ευαισθησίας του περιεχομένου του σύμφωνα με όσα ορίζονται στο άρθρο 2, στοιχείο γ. Είναι σημαντικό η διαβάθμιση να χρησιμοποιείται σωστά και με φειδώ, ιδίως όσον αφορά τη διαβάθμιση TRÈS SECRET UE/ΑΚΡΩΣ ΑΠΟΡΡΗΤΟ ΕΕ.
      Η διαβάθμιση μιας επιστολής ή ενός σημειώματος που περιλαμβάνει επισυναπτόμενα έγγραφα καθορίζεται στο επίπεδο της υψηλότερης διαβάθμισης που εφαρμόζεται σε ένα από τα επισυναπτόμενα έγγραφα. Ο αρχικός συντάκτης επισημαίνει σαφώς σε ποιο επίπεδο πρέπει να διαβαθμιστεί η επιστολή ή το σημείωμα όταν αποχωριστεί από τα επισυναπτόμενα έγγραφα.
      Ο αρχικός συντάκτης ενός εγγράφου το οποίο πρόκειται να λάβει διαβάθμιση οφείλει να έχει πάντοτε κατά νου τους προαναφερόμενους κανόνες και να αποφεύγει την τάση προς υπερβολικά υψηλή ή χαμηλή διαβάθμιση.
      Επί μέρους σελίδες, παράγραφοι, τμήματα, παραρτήματα και προσαρτήματα ενός εγγράφου καθώς και τα επισυναπτόμενα και εσωκλειόμενα σε αυτό έγγραφα ενδέχεται να απαιτούν διαφορετικές διαβαθμίσεις και πρέπει να διαβαθμίζονται αναλόγως. Η διαβάθμιση του όλου εγγράφου αντιστοιχεί σε εκείνη του τμήματός του με την υψηλότερη διαβάθμιση.
      9.   Επιθεωρήσεις

      Η αρμόδια για την ασφάλεια διεύθυνση του Ευρωπαϊκού Κοινοβουλίου, η οποία μπορεί να επικουρείται στο έργο της από την ΥΕΠ, διενεργεί περιοδικές επιθεωρήσεις των ρυθμίσεων ασφάλειας για την προστασία των ΔΠΕΕ.
      Η αρμόδια για την ασφάλεια διεύθυνση του Ευρωπαϊκού Κοινοβουλίου και οι υπηρεσίες ασφάλειας των άλλων οργάνων, οργανισμών, γραφείων και υπηρεσιών που έχουν συσταθεί από ή με βάση τις Συνθήκες που κατέχουν ΔΠΕΕ, μπορούν επίσης να συμφωνήσουν να διεξάγουν αξιολογήσεις των ρυθμίσεων ασφάλειας για την προστασία των ΔΠΕΕ από ομοτίμους.
      10.   Διαδικασία αποχαρακτηρισμού

      10.1.   Η ΥΕΠ εξετάζει τις ΔΠΕΕ και υποβάλλει προτάσεις για τον αποχαρακτηρισμό στον αρχικό συντάκτη ενός εγγράφου σε κάθε περίπτωση το αργότερο το 25ο έτος που έπεται της ημερομηνίας σύνταξής του. Τα έγγραφα που δεν έχουν αποχαρακτηρισθεί κατά την πρώτη εξέταση επανεξετάζονται περιοδικά και τουλάχιστον ανά πενταετία.
      10.2.   Επιπλέον της εφαρμογής της σε έγγραφα που τηρούνται σε ασφαλή αρχεία και έχουν δεόντως διαβαθμισθεί, η διαδικασία αποχαρακτηρισμού μπορεί επίσης να καλύπτει και άλλες εμπιστευτικές πληροφορίες που υπάρχουν είτε σε ασφαλή αρχεία είτε στο Κέντρο Αρχειοθέτησης και Τεκμηρίωσης του Ευρωπαϊκού Κοινοβουλίου (CARDOC).
      10.3.   Η ΥΕΠ είναι αρμόδια να ενημερώσει για λογαριασμό του αρχικού συντάκτη τους παραλήπτες του εγγράφου για τη μεταβολή στη διαβάθμιση, οι δε παραλήπτες είναι με τη σειρά τους αρμόδιοι να ενημερώσουν τους διαδοχικούς παραλήπτες στους οποίους έχουν διαβιβάσει το πρωτότυπο ή αντίγραφο του εγγράφου.
      10.4.   Ο αποχαρακτηρισμός δεν επηρεάζει τυχόν σημάνσεις που μπορεί να φέρει το έγγραφο.
      10.5.   Η αρχική διαβάθμιση στο άνω και στο κάτω μέρος κάθε σελίδας διαγράφεται. Η πρώτη σελίδα του εγγράφου σφραγίζεται και συμπληρώνεται με κωδικό της ΥΕΠ.
      10.6.   Το κείμενο του αποχαρακτηρισμένου εγγράφου επισυνάπτεται στο ηλεκτρονικό φύλλο ή στο ισοδύναμο σύστημα στο οποίο έχει καταχωρηθεί.
      10.7.   Σε περίπτωση εγγράφων που καλύπτονται από την εξαίρεση που αφορά την ιδιωτικότητα και την ακεραιότητα του ατόμου ή τα επαγγελματικά συμφέροντα ενός φυσικού ή νομικού προσώπου και στην περίπτωση ευαίσθητων εγγράφων, εφαρμόζονται οι διατάξεις του άρθρου 2, του κανονισμού (ΕΟΚ, Ευρατομ) αριθ. 354/83 του Συμβουλίου.
      10.8.   Επιπλέον των διατάξεων των σημείων 10.1 έως 10.7, εφαρμόζονται οι ακόλουθοι κανόνες:

                  α)

                  όσον αφορά έγγραφα τρίτων, η ΥΕΠ συνεννοείται με τον ενδιαφερόμενο τρίτο πριν προβεί στη διαδικασία αποχαρακτηρισμού. Οι τρίτοι διαθέτουν οκτώ εβδομάδες κατά τη διάρκεια των οποίων υποβάλλουν παρατηρήσεις·

                  β)

                  όσον αφορά την εξαίρεση σχετικά με την ιδιωτικότητα και την ακεραιότητα του ατόμου, η διαδικασία αποχαρακτηρισμού λαμβάνει ιδίως υπόψη τη συμφωνία του ενδιαφερομένου προσώπου, την αδυναμία ταυτοποίησης του ενδιαφερομένου προσώπου και/ή το γεγονός ότι το πρόσωπο αυτό δεν βρίσκεται πλέον στη ζωή·

                  γ)

                  όσον αφορά την εξαίρεση σχετικά με τα επαγγελματικά συμφέροντα ενός φυσικού ή νομικού προσώπου, το ενδιαφερόμενο πρόσωπο μπορεί να ενημερωθεί μέσω δημοσίευσης στην Επίσημη Εφημερίδα της Ευρωπαϊκής Ένωσης μαζί με μία προθεσμία τεσσάρων εβδομάδων από την ημέρα της δημοσίευσης αυτής κατά τη διάρκεια των οποίων υποβάλλει παρατηρήσεις.

            ΜΕΡΟΣ 2

         ΔΙΑΔΙΚΑΣΙΑ ΕΛΕΓΧΟΥ ΑΣΦΑΛΕΙΑΣ

      11.   Διαδικασία ελέγχου ασφάλειας για τους βουλευτές του Ευρωπαϊκού Κοινοβουλίου

      11.1.   Υπό το πρίσμα των προνομίων και αρμοδιοτήτων του Ευρωπαϊκού Κοινοβουλίου, οι Βουλευτές του δύνανται να αποκτήσουν πρόσβαση σε ΔΠΕΕ μέχρι και το επίπεδο CONFIDENTIEL UE/ΕΜΠΙΣΤΕΥΤΙΚΟ ΕΕ χωρίς έλεγχο ασφάλειας. Για πληροφορίες που διαβαθμίζονται ως CONFIDENTIEL UE/ΕΜΠΙΣΤΕΥΤΙΚΟ ΕΕ υπογράφουν μια υπεύθυνη δήλωση ότι δεν θα γνωστοποιήσουν το περιεχόμενο των πληροφοριών αυτών σε τρίτους.
      11.2.   Για να έχουν πρόσβαση σε πληροφορίες με τη διαβάθμιση TRÈS SECRET UE/ΑΚΡΩΣ ΑΠΟΡΡΗΤΟ ΕΕ και SECRET UE/ΑΠΟΡΡΗΤΟ ΕΕ, οι Βουλευτές του Ευρωπαϊκού Κοινοβουλίου, πρέπει να έχουν λάβει σχετική άδεια, σύμφωνα με τη διαδικασία των σημείων 11.3 και 11.4.
      11.3.   Η άδεια χορηγείται μόνο σε Βουλευτές του Ευρωπαϊκού Κοινοβουλίου, οι οποίοι έχουν υποβληθεί σε έλεγχο ασφάλειας από τις αρμόδιες εθνικές αρχές των κρατών μελών, σύμφωνα με τη διαδικασία των σημείων 11.9 έως 11.14. Ο Πρόεδρος είναι αρμόδιος για τη χορήγηση της άδειας στους βουλευτές.
      11.4.   Ο Πρόεδρος μπορεί να χορηγήσει την άδεια αφού λάβει τη γνώμη των αρμόδιων εθνικών αρχών των κρατών μελών, βάσει του ελέγχου ασφάλειας που διενεργείται σύμφωνα με τα σημεία 11.8 έως 11.13.
      11.5.   Η αρμόδια για την ασφάλεια διεύθυνση του Ευρωπαϊκού Κοινοβουλίου τηρεί ένα επικαιροποιημένο κατάλογο όλων Βουλευτών του Ευρωπαϊκού Κοινοβουλίου στους οποίους έχει χορηγηθεί άδεια, συμπεριλαμβανομένης και της προσωρινής άδειας κατά την έννοια του σημείου 11.15.
      11.6.   Η άδεια έχει ισχύ για το συντομότερο εκ των δύο: για πέντε έτη ή για τη διάρκεια των καθηκόντων βάσει των οποίων χορηγείται. Μπορεί να ανανεωθεί σύμφωνα με τη διαδικασία του σημείου 11.4.
      11.7.   Ο Πρόεδρος ανακαλεί την άδεια όταν πιστεύει ότι υπάρχουν βάσιμοι προς τούτο λόγοι. Κάθε απόφαση για την ανάκληση της άδειας κοινοποιείται στον ενδιαφερόμενο Βουλευτή του Ευρωπαϊκού Κοινοβουλίου, ο οποίος ζητεί ακρόαση από τον Πρόεδρο προτού η ανάκληση τεθεί σε εφαρμογή καθώς και από την αρμόδια εθνική αρχή.
      11.8.   Ο έλεγχος ασφάλειας διενεργείται με τη συνδρομή του ενδιαφερομένου Βουλευτή του Ευρωπαϊκού Κοινοβουλίου και κατόπιν αιτήσεως του Προέδρου. Η αρμόδια για τον έλεγχο εθνική αρχή είναι η αρχή του κράτους μέλους του οποίου είναι υπήκοος ο ενδιαφερόμενος βουλευτής.
      11.9.   Ως μέρος της διαδικασίας ελέγχου, μπορεί να ζητηθεί από τον ενδιαφερόμενο Βουλευτή του Ευρωπαϊκού Κοινοβουλίου να συμπληρώσει έντυπο με προσωπικές πληροφορίες.
      11.10.   Ο Πρόεδρος προσδιορίζει στην αίτησή του στις αρμόδιες εθνικές αρχές το επίπεδο των διαβαθμισμένων πληροφοριών που πρόκειται να τεθούν στη διάθεση του ενδιαφερομένου βουλευτή, ώστε αυτές να μπορέσουν να διενεργήσουν τη διαδικασία ελέγχου.
      11.11.   Ολόκληρη η διαδικασία ελέγχου ασφάλειας που διενεργούν οι αρμόδιες εθνικές αρχές μαζί με τα πορίσματα που προκύπτουν, υπόκειται στους σχετικούς κανόνες και ρυθμίσεις που ισχύουν στο οικείο κράτος μέλος, περιλαμβανομένων των αυτών που αφορούν διαδικασίες προσφυγής.
      11.12.   Όταν οι αρμόδιες εθνικές αρχές του κράτους μέλους διατυπώνουν θετική γνώμη, ο Πρόεδρος μπορεί να χορηγήσει άδεια στον ενδιαφερόμενο Βουλευτή του Ευρωπαϊκού Κοινοβουλίου.
      11.13.   Η αρνητική γνώμη των αρμόδιων εθνικών αρχών γνωστοποιείται στον ενδιαφερόμενο Βουλευτή του Ευρωπαϊκού Κοινοβουλίου, ο οποίος μπορεί να ζητήσει ακρόαση από τον Πρόεδρο. Εφόσον το θεωρήσει απαραίτητο, ο Πρόεδρος μπορεί να ζητήσει από τις αρμόδιες εθνικές αρχές περαιτέρω διευκρινίσεις. Εάν επιβεβαιωθεί η αρνητική γνώμη, η άδεια δεν χορηγείται.
      11.14.   Όλοι οι Βουλευτές του Ευρωπαϊκού Κοινοβουλίου που λαμβάνουν άδεια κατά την έννοια του σημείου 11.3 λαμβάνουν, κατά τη χορήγηση της άδειας και στη συνέχεια σε τακτικά διαστήματα, τις τυχόν αναγκαίες κατευθυντήριες γραμμές σχετικά με την προστασία διαβαθμισμένων πληροφοριών και με τα μέσα για τη διασφάλιση της προστασίας αυτής. Οι βουλευτές αυτοί υπογράφουν δήλωση με την οποία αναγνωρίζουν την παραλαβή αυτών των κατευθυντήριων γραμμών.
      11.15.   Σε εξαιρετικές περιπτώσεις, ο Πρόεδρος, αφού ειδοποιήσει τις αρμόδιες εθνικές αρχές και υπό τον όρο ότι αυτές δεν απαντήσουν εντός ενός μηνός, μπορεί να χορηγήσει προσωρινή άδεια σε ένα Βουλευτή του Ευρωπαϊκού Κοινοβουλίου για περίοδο που δεν υπερβαίνει τους έξι μήνες, εν αναμονή του αποτελέσματος του ελέγχου που αναφέρεται στο σημείο 11.11. Οι ούτως χορηγούμενες προσωρινές άδειες δεν επιτρέπουν την πρόσβαση σε πληροφορίες με διαβάθμιση TRÈS SECRET UE/ΑΚΡΩΣ ΑΠΟΡΡΗΤΟ ΕΕ.
      12.   Διαδικασία ελέγχου ασφάλειας για υπαλλήλους του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές αμάδες

      12.1.   Μόνο οι υπάλληλοι του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές ομάδες, οι οποίοι, λόγω των καθηκόντων τους και για τις ανάγκες της υπηρεσίας, απαιτείται να λάβουν γνώση ή να κάνουν χρήση διαβαθμισμένων πληροφοριών, δύνανται να έχουν πρόσβαση στις πληροφορίες αυτές.
      12.2.   Για να έχουν πρόσβαση σε πληροφορίες με τη διαβάθμιση TRÈS SECRET UE/ΑΚΡΩΣ ΑΠΟΡΡΗΤΟ ΕΕ, SECRET UE/ΑΠΟΡΡΗΤΟ ΕΕ και CONFIDENTIEL UE/ΕΜΠΙΣΤΕΥΤΙΚΟ ΕΕ, τα πρόσωπα που μνημονεύονται στο σημείο 12.1, πρέπει να έχουν λάβει σχετική άδεια, σύμφωνα με τη διαδικασία που ορίζεται στα σημεία 12.3 και 12.4.
      12.3.   Η άδεια χορηγείται μόνο στα πρόσωπα που αναφέρονται στο σημείο 12.1 τα οποία έχουν υποστεί έλεγχο ασφάλειας από τις αρμόδιες εθνικές αρχές των κρατών μελών, σύμφωνα με τη διαδικασία των σημείων 12.9 έως 12.14. Ο Γενικός Γραμματέας είναι αρμόδιος για τη χορήγηση της άδειας στους υπαλλήλους του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές ομάδες.
      12.4.   Ο Γενικός Γραμματέας μπορεί να χορηγήσει την άδεια αφού λάβει τη γνώμη των αρμόδιων εθνικών αρχών των κρατών μελών, βάσει του ελέγχου ασφάλειας που διενεργείται σύμφωνα με τα σημεία 12.8 έως 12.13.
      12.5.   Η αρμόδια για την ασφάλεια διεύθυνση του Ευρωπαϊκού Κοινοβουλίου τηρεί ενημερωμένο κατάλογο όλων των θέσεων που απαιτούν έλεγχο ασφάλειας, όπως προβλέπονται από τις σχετικές υπηρεσίες του Ευρωπαϊκού Κοινοβουλίου, καθώς και όλων των προσώπων στα οποία έχει χορηγηθεί άδεια, συμπεριλαμβανομένης της προσωρινής άδειας σύμφωνα με το σημείο 12.15.
      12.6.   Η άδεια έχει ισχύ για το συντομότερο εκ των δύο: για πέντε έτη ή για τη διάρκεια των καθηκόντων βάσει των οποίων χορηγείται. Μπορεί να ανανεωθεί σύμφωνα με τη διαδικασία του σημείου 12.4.
      12.7.   Ο Γενικός Γραμματέας ανακαλεί την άδεια όταν πιστεύει ότι υπάρχουν βάσιμοι προς τούτο λόγοι. Κάθε απόφαση για την ανάκληση της άδειας κοινοποιείται στον υπάλληλο του Ευρωπαϊκού Κοινοβουλίου ή στο λοιπό προσωπικό του Κοινοβουλίου που εργάζεται για τις πολιτικές ομάδες, που μπορεί να ζητήσει ακρόαση από το Γενικό Γραμματέα προτού η ανάκληση τεθεί σε εφαρμογή, καθώς και από την αρμόδια εθνική αρχή.
      12.8.   Ο έλεγχος ασφάλειας διενεργείται με τη συνδρομή του ενδιαφερομένου προσώπου και με αίτηση του Γενικού Γραμματέα. Η αρμόδια για τον έλεγχο εθνική αρχή είναι η αρχή του κράτους μέλους του οποίου είναι υπήκοος το πρόσωπο το οποίο αφορά η άδεια. Όταν επιτρέπεται από την εθνική νομοθεσία και κανονιστικές ρυθμίσεις, οι αρμόδιες εθνικές αρχές μπορούν να διεξαγάγουν έρευνες ασφάλειας σχετικά με μη υπηκόους που ζητούν πρόσβαση σε πληροφορίες με διαβάθμιση CONFIDENTIEL UE/ΕΜΠΙΣΤΕΥΤΙΚΟ ΕΕ ή ανώτερη.
      12.9.   Ως μέρος της διαδικασίας ελέγχου, μπορεί να ζητηθεί από τον ενδιαφερόμενο υπάλληλο του Ευρωπαϊκού Κοινοβουλίου ή από το λοιπό προσωπικό του Κοινοβουλίου που εργάζεται για μία πολιτική ομάδα να συμπληρώσει έντυπο με προσωπικές πληροφορίες.
      12.10.   Ο Γενικός Γραμματέας προσδιορίζει στην αίτησή του προς τις αρμόδιες εθνικές αρχές το επίπεδο των διαβαθμισμένων πληροφοριών που πρόκειται να τεθούν στη διάθεση του ενδιαφερομένου προσώπου, ώστε αυτές να μπορέσουν να διενεργήσουν τη διαδικασία ελέγχου και να δώσουν τη γνώμη τους ως προς το επίπεδο της άδειας που θα ήταν κατάλληλο να χορηγηθεί στο εν λόγω πρόσωπο.
      12.11.   Ολόκληρη η διαδικασία ελέγχου ασφάλειας που διενεργούν οι αρμόδιες εθνικές αρχές μαζί με τα πορίσματα που προκύπτουν, υπόκειται στους κανόνες και τις ρυθμίσεις που ισχύουν εν προκειμένω στο οικείο κράτος μέλος, περιλαμβανομένων αυτών που αφορούν διαδικασίες προσφυγής.
      12.12.   Όταν οι αρμόδιες εθνικές αρχές του κράτους μέλους δίνουν θετική γνώμη, ο Γενικός Γραμματέας μπορεί να χορηγήσει άδεια στο ενδιαφερόμενο πρόσωπο.
      12.13.   Η αρνητική γνώμη των αρμόδιων εθνικών αρχών γνωστοποιείται στον υπάλληλο του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για μία πολιτική ομάδα που μπορεί να ζητήσει ακρόαση από τον Γενικό Γραμματέα. Εφόσον το κρίνει αναγκαίο, ο Γενικός Γραμματέας μπορεί να ζητήσει από τις αρμόδιες εθνικές αρχές οποιαδήποτε περαιτέρω διευκρίνιση μπορούν να παράσχουν. Εάν επιβεβαιωθεί η αρνητική γνώμη, η άδεια δεν χορηγείται.
      12.14.   Όλοι οι υπάλληλοι του Ευρωπαϊκού Κοινοβουλίου και το λοιπό προσωπικό του Κοινοβουλίου που εργάζεται για τις πολιτικές ομάδες, στους οποίους χορηγείται άδεια κατά την έννοια των σημείων 12.4 και 12.5, λαμβάνουν, κατά τη στιγμή χορήγησης της άδειας και στη συνέχεια σε τακτικά διαστήματα, τις τυχόν αναγκαίες οδηγίες σχετικά με την προστασία διαβαθμισμένων πληροφοριών και με τα μέσα για τη διασφάλιση της προστασίας αυτής. Αυτοί οι υπάλληλοι και το λοιπό προσωπικό υπογράφουν δήλωση με την οποία αναγνωρίζουν την παραλαβή των οδηγιών αυτών και δεσμεύονται ότι θα τις τηρήσουν.
      12.15.   Σε εξαιρετικές περιπτώσεις, ο Γενικός Γραμματέας, αφού ειδοποιήσει τις αρμόδιες εθνικές αρχές και υπό τον όρο ότι αυτές δεν απαντήσουν εντός ενός μηνός, μπορεί να χορηγήσει προσωρινή άδεια σε ένα υπάλληλο του Ευρωπαϊκού Κοινοβουλίου ή στο λοιπό προσωπικό του Κοινοβουλίου που εργάζεται για μία πολιτική ομάδα για μία περίοδο που δεν υπερβαίνει τους έξι μήνες, εν αναμονή του αποτελέσματος του ελέγχου που αναφέρεται στο σημείο 12.11 αυτού του μέρους. Οι ούτως χορηγούμενες προσωρινές άδειες δεν επιτρέπουν την πρόσβαση σε πληροφορίες με διαβάθμιση TRÈS SECRET UE/ΑΚΡΩΣ ΑΠΟΡΡΗΤΟ ΕΕ.


Avis juridique important

|

31994D0162

94/162/ΕΚ: Απόφαση του Συμβουλίου της 4ης Μαρτίου 1994 για το διορισμό μέλους της Επιτροπής των Περιφερειών

Επίσημη Εφημερίδα αριθ. L 072 της 16/03/1994 σ. 0019 - 0019 Φινλανδική ειδική έκδοση: Κεφάλαιο 1 τόμος 3 σ. 0115  Σουηδική ειδική έκδοση: Κεφάλαιο 1 τόμος 3 σ. 0115

ΑΠΟΦΑΣΗ ΤΟΥ ΣΥΜΒΟΥΛΙΟΥ της 4ης Μαρτίου 1994 για το διορισμό μέλους της Επιτροπής των Περιφερειών (94/162/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 198Α,  την απόφαση του Συμβουλίου της 26ης Ιανουαρίου 1994 περί διορισμού των μελών και αναπληρωτών της Επιτροπής των Περιφερειών για την περίοδο από τις 26 Ιανουαρίου 1994 έως τις 25 Ιανουαρίου 1998 (1),  Εκτιμώντας:  ότι μία θέση μέλους της προαναφερόμενης επιτροπής έχει κενωθεί κατόπιν της παραιτήσεως του κ. Guy Spitaels, η οποία γνωστοποιήθηκε στο Συμβούλιο στις 11 Φεβρουαρίου 1994,  Έχοντας υπόψη την πρόταση της βελγικής κυβέρνησης,  ΑΠΟΦΑΣΙΖΕΙ:   Άρθρο μόνο  Ο κ. Robert Collignon διορίζεται μέλος της Επιτροπής των Περιφερειών σε αντικατάσταση του κ. Guy Spitaels, για το υπόλοιπο της θητείας του τελευταίου, δηλαδή έως τις 25 Ιανουαρίου 1998.  Βρυξέλλες, 4 Μαρτίου 1994.  Για το Συμβούλιο Ο Πρόεδρος Κ. ΣΗΜΙΤΗΣ  (1) ΕΕ αριθ. L 31 της 4. 2. 1994, σ. 29.


title: Απόφαση (ΕΕ) 2015/727 της Ευρωπαϊκής Κεντρικής Τράπεζας, της 10ης Απριλίου 2015, σχετικά με το συνολικό ποσό των ετήσιων εποπτικών τελών για την πρώτη περίοδο επιβολής τέλους και για το 2015 (ΕΚΤ/2015/17)

text:
               6.5.2015

               EL

               Επίσημη Εφημερίδα της Ευρωπαϊκής Ένωσης

               L 115/36

         ΑΠΌΦΑΣΗ (ΕΕ) 2015/727 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 10ης Απριλίου 2015
   σχετικά με το συνολικό ποσό των ετήσιων εποπτικών τελών για την πρώτη περίοδο επιβολής τέλους και για το 2015 (ΕΚΤ/2015/17)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τον κανονισμό (ΕΕ) αριθ. 1163/2014 της Ευρωπαϊκής Κεντρικής Τράπεζας, της 22ας Οκτωβρίου 2014, σχετικά με τα εποπτικά τέλη (ΕΚΤ/2014/41) (1), και ιδίως το άρθρο 9 και το άρθρο 16, παράγραφος 1,
   Εκτιμώντας τα ακόλουθα:

               (1)

               Η Ευρωπαϊκή Κεντρική Τράπεζα (ΕΚΤ) αποφασίζει το συνολικό ποσό των επιβλητέων ετήσιων εποπτικών τελών εκδίδοντας ειδοποιήσεις καταβολής τέλους για κάθε κατηγορία εποπτευομένων οντοτήτων και εποπτευόμενων ομίλων και δημοσιεύει τις σχετικές πληροφορίες στον δικτυακό της τόπο έως την 30ή Απριλίου της αντίστοιχης περιόδου επιβολής τέλους.

               (2)

               Η ειδοποίηση καταβολής τέλους για την πρώτη περίοδο επιβολής τέλους, δηλαδή για το διάστημα από τον Νοέμβριο έως τον Δεκέμβριο 2014, εκδίδεται μαζί με την ειδοποίηση καταβολής τέλους για την περίοδο επιβολής τέλους 2015. Κατά συνέπεια, το συνολικό ποσό των ετήσιων εποπτικών τελών που επιβάλλεται για το 2015 αντανακλά τις δαπάνες που βαρύνουν την ΕΚΤ σε σχέση με τα εποπτικά της καθήκοντα από τον Νοέμβριο 2014

               (3)

               Οι δαπάνες αυτές συνίστανται κατά κύριο λόγο σε έξοδα που σχετίζονται άμεσα με τα εποπτικά καθήκοντα της ΕΚΤ, για παράδειγμα με την εποπτεία σημαντικών οντοτήτων, την επίβλεψη της εποπτείας λιγότερο σημαντικών οντοτήτων, την εκτέλεση οριζόντιων καθηκόντων και την παροχή ειδικευμένων υπηρεσιών. Περιλαμβάνουν επίσης έξοδα που σχετίζονται έμμεσα με τα εποπτικά καθήκοντα της ΕΚΤ, για παράδειγμα με υπηρεσίες που παρέχουν οι υποστηρικτικές μονάδες της ΕΚΤ, περιλαμβανομένων των μονάδων που είναι υπεύθυνες για τις κτιριακές εγκαταστάσεις, τη διαχείριση του ανθρώπινου δυναμικού και τις υπηρεσίες τεχνολογίας της πληροφορικής.

               (4)

               Για τον υπολογισμό του καταβλητέου ετήσιου εποπτικού τέλους σε σχέση με κάθε εποπτευόμενη οντότητα ή εποπτευόμενο όμιλο, το συνολικό κόστος διαχωρίζεται σε δύο μέρη: σημαντικές οντότητες και όμιλοι και λιγότερο σημαντικές οντότητες και όμιλοι. Ο διαχωρισμός του κόστους βασίζεται στον επιμερισμό της δαπάνης μεταξύ των οικείων λειτουργικών μονάδων που ασκούν την άμεση εποπτεία των σημαντικών εποπτευόμενων οντοτήτων και την έμμεση εποπτεία των λιγότερο σημαντικών εποπτευόμενων οντοτήτων.

               (5)

               Η δαπάνη για καθήκοντα τραπεζικής εποπτείας η οποία βάρυνε την ΕΚΤ κατά την πρώτη περίοδο επιβολής τέλους και η οποία ανακτάται μέσω της επιβολής εποπτικών τελών έχει περιληφθεί στους ετήσιους λογαριασμούς της ΕΚΤ για το 2014 (2).

               (6)

               Η εκτιμώμενη ετήσια δαπάνη για την περίοδο επιβολής τέλους 2015 προκύπτει από τον εγκεκριμένο προϋπολογισμό της ΕΚΤ, λαμβανομένων υπόψη τυχόν εξελίξεων όσον αφορά την ετκτιμώμενη ετήσια δαπάνη που θα βαρύνει την ΕΚΤ, οι οποίες ήταν γνωστές κατά τον χρόνο εκπόνησης της παρούσας απόφασης.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης, εφαρμόζονται οι ορισμοί που περιέχονται στον κανονισμό (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (3) και στον κανονισμό (ΕΕ) αριθ. 1163/2014 (ΕΚΤ/2014/41).
   Άρθρο 2
   Συνολικό ποσό ετήσιων εποπτικών τελών για την πρώτη περίοδο επιβολής τέλους και για το 2015
   1.   Το συνολικό ποσό των ετήσιων εποπτικών τελών για την πρώτη περίοδο επιβολής τέλους και για το 2015 ανέρχεται σε 325 986 085 ευρώ και αντιστοιχεί στο πραγματικό κόστος που βάρυνε την ΕΚΤ τον Νοέμβριο και τον Δεκέμβριο 2014 και το εκτιμώμενο ετήσιο κόστος που θα βαρύνει την ΕΚΤ το 2015, όπως εκτίθεται στο παράρτημα I της παρούσας απόφασης.
   2.   Κάθε κατηγορία εποπτευόμενων οντοτήτων και εποπτευόμενων ομίλων καταβάλλει το συνολικό ποσό των ετήσιων εποπτικών τελών που παρατίθεται στο παράρτημα II της παρούσας απόφασης.
   Άρθρο 3
   Έναρξη ισχύος
   Η παρούσα απόφαση αρχίζει να ισχύει στις 29 Απριλίου 2015.

      Φρανκφούρτη, 10 Απριλίου 2015.

            Ο Πρόεδρος της ΕΚΤ

         Mario DRAGHI

      (1)  ΕΕ L 311 της 31.10.2014, σ. 23.

      (2)  Δημοσιεύθηκαν στον δικτυακό τόπο της ΕΚΤ www.ecb.europa.eu τον Φεβρουάριο 2015.

      (3)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).

      ΠΑΡΑΡΤΗΜΑ Ι

                  (EUR)

                  2014

                  2015

                  Σύνολο

                  Μισθοί και επιδόματα

                  18 456 945

                  151 665 635

                  170 122 580

                  Μίσθωση και συντήρηση κτιριακών εγκαταστάσεων

                  2 199 243

                  22 563 517

                  24 762 760

                  Λοιπές λειτουργικές δαπάνες

                  9 316 824

                  121 783 921

                  131 100 745

                  Σύνολο

                  29 973 012

                  296 013 073

                  325 986 085

      ΠΑΡΑΡΤΗΜΑ ΙΙ

                  (EUR)

                  2014

                  2015

                  Σύνολο

                  Εποπτικά τέλη

                  29 973 012

                  296 013 073

                  325 986 085

                  εκ των οποίων:

                  Τέλη επιβλητέα σε σημαντικές οντότητες ή σημαντικούς ομίλους

                  25 622 812

                  264 068 941

                  289 691 753

                  Τέλη επιβλητέα σε λιγότερο σημαντικές οντότητες ή λιγότερο σημαντικούς ομίλους

                  4 350 200

                  31 944 132

                  36 294 332


Σημαντική ανακοίνωση νομικού περιεχομένου

|

32004D0064(01)

Απόφαση του Ευρωπαϊκού Κοινοβουλίου σχετικά με την εκλογή της ορισθείσης Επιτροπής

Επίσημη Εφημερίδα αριθ. 201 E της 18/08/2005 σ. 0115 - 0115

		P6_TA(2004)0064Εκλογή της Επιτροπής (Απόφαση)Απόφαση του Ευρωπαϊκού Κοινοβουλίου σχετικά με την εκλογή της ορισθείσης ΕπιτροπήςΤο Ευρωπαϊκό Κοινοβούλιο,- έχοντας υπόψη το άρθρο 214, παράγραφος 2, της Συνθήκης ΕΚ και το άρθρο 127, παράγραφος 2, της Συνθήκης Ευρατόμ,- έχοντας υπόψη το άρθρο 99 του Κανονισμού του,- έχοντας υπόψη την απόφαση 2004/536/ΕΚ [1], του Συμβουλίου, συνελθέντος σε επίπεδο αρχηγών κρατών ή κυβερνήσεων, της 29ης Ιουνίου 2004, με την οποία ορίστηκε ο κ. José Manuel Durão Barroso στη θέση του Προέδρου της Επιτροπής,- έχοντας υπόψη την απόφασή του, της 22ας Ιουλίου 2004 [2], σχετικά με την εκλογή του κ. José Manuel Durão Barroso στη θέση του Προέδρου της Επιτροπής,- έχοντας υπόψη την απόφαση 2004/642/ΕΚ, Ευρατόμ [3] του Συμβουλίου, ληφθείσης από συμφώνου με τον εκλεγέντα πρόεδρο της Επιτροπής, της 13ης Σεπτεμβρίου 2004, περί εγκρίσεως του πίνακα προσωπικοτήτων που προτίθεται να διορίσει μέλη της Επιτροπής των Ευρωπαϊκών Κοινοτήτων,- έχοντας υπόψη την απόφαση 2004/753/EK, Ευρατόμ [4] του Συμβουλίου ληφθείσης από συμφώνου με τον εκλεγέντα πρόεδρο της Επιτροπής, της 5ης Νοεμβρίου 2004, περί εγκρίσεως του πίνακα προσωπικοτήτων που προτίθεται να διορίσει μέλη της Επιτροπής των Ευρωπαϊκών Κοινοτήτων,- έχοντας υπόψη τις ακροάσεις των ορισθέντων μελών της Επιτροπής, που διεξήχθησαν ενώπιον των αρμόδιων κοινοβουλευτικών επιτροπών από τις 27 Σεπτεμβρίου έως τις 11 Οκτωβρίου 2004 και από τις 15 έως τις 16 Νοεμβρίου 2004,- έχοντας υπόψη τις διαβουλεύσεις μεταξύ της Διάσκεψης των Προέδρων και του εκλεγέντος Προέδρου της Επιτροπής, στις 21 Οκτωβρίου 2004 και στις 5 Νοεμβρίου 2004,- έχοντας υπόψη τις διαβουλεύσεις της Διάσκεψης των Προέδρων της 16ης Νοεμβρίου 2004,- έχοντας υπόψη τις δηλώσεις στις οποίες προέβη ο εκλεγείς Πρόεδρος ενώπιον της ολομέλειας στις 26 και 27 Οκτωβρίου 2004, καθώς και στις 17 και 18 Νοεμβρίου 2004,1. εκλέγει την Επιτροπή για θητεία που ξεκινά από 22 Νοεμβρίου 2004 και λήγει στις 31 Οκτωβρίου 2009·2. αναθέτει στον Πρόεδρό του να διαβιβάσει την παρούσα απόφαση στο Συμβούλιο.[1] ΕΕ L 236 της 7.7.2004, σ.15.[2] Συνοπτικά πρακτικά αυτής της ημερομηνίας, Ρ6_ΡV(2004)07-22, σημείο 8.2.[3] ΕΕ L294της17.9.2004,σ. 30.[4] ΕΕ L 333 της 9.11.2004, σ.12.--------------------------------------------------